Margrete Auken (SF), 2002-03-14:
Jeg sad og faldt helt i staver over de dér 9-årige biltyve, for jeg var slet ikke klar over, at det var det, der var den hyppigste forbrydelse blandt 9-årige. Så vil jeg lige sige, at da vores ordfører, fru Anne Baastrup, ikke kan være her, har jeg lovet at holde talen for hende.
Jeg vil godt fremhæve, at det, som selvfølgelig for SF, og jeg håber for alle, er det afgørende, er, at vi får færre ofre, og derfor ønsker SF bedre straffe.
Vi har igennem meget lang tid ønsket, at straffeloven blev gennemset med henblik på at få en vurdering af, hvad man straffer, hvorfor og hvor længe.
For SF har det vigtigste ved straffesystemet været, at kriminalitet undgås.
Derfor skal straffene som sagt være bedre, hvor man på baggrund af viden får givet den behandling, der er nødvendig, til den enkelte kriminelle. Det handler om, at mennesker, der begår vold, skal lære at styre sig selv, så de ikke efter afsoning begår ny vold.
Det handler om, at mennesker, der er i misbrug, kommer ud af det, og det handler endelig om, at de manglende kompetencer, der måske har ført til en marginaliseret tilværelse som kriminel, kompenseres, så kriminelle efter afsoning eller som led i afsoning kan blive integreret i samfundet.
Straffeloven har brug for et serviceeftersyn, og derfor var det en sejr, da vi fik den tidligere justitsminister til at få Straffelovrådet i gang med et grundigt gennemsyn, som nu snart kan forventes.
Vi ønsker en hurtig afgørelse ved domstolene af sager
generelt, men især af sager, hvor mennesker er kommet til skade.
Det afgørende for et offer er, at hun eller han ikke skal se gerningsmanden i en lang periode, efter at deres sag er rejst.
Samtidig ønsker vi en langt bedre indsats over for ofrene: hurtig og gratis psykologhjælp, hjælp til at få vejledning gennem hele retssagen om, hvad der sker og hvorfor, overfaldsalarm, hvis det ønskes, osv.
Det er således ærgerligt, at justitsministeren i stedet for at vente på denne samlede rapport fandt det vigtigere, at forslagene skulle frem i denne samling.
Gennemføres de i denne samling, og tages der ikke skridt til at nedkriminalisere anden kriminalitet, vil det betyde en risiko for, at Kriminalforsorgen nærmest bryder sammen.
Der er ikke plads i hverken de lukkede eller åbne fængsler.
Der er allerede i dag store problemer for de ansattes arbejdsmiljø med alt for megen sygdom og tidlig nedslidning.
Det er svært at få kvalificerede folk til at søge stillingerne.
Og med de planer, ministeren har, om at åbne nedlagte fængselspladser, som for eksempel Politigårdens, er der efter SF's opfattelse kun ét resultat, vi får ud af disse strafskærpelser, nemlig dårligere straffe.
Det betyder
større risiko for tilbagefald og flere nye ofre for kriminalitet, og det kan da ikke være målet.
Det kan heller ikke være regeringens mål, at man ved denne uigennemtænkte lovgivning, som ikke tager højde for de afledede konsekvenser, skal ødelægge et system, der er ved at få en samlet, positiv udvikling, hvor der i langt højere grad kan gives behandling af de indsatte, hvor man kan visitere de indsatte, så de bedre kan få lige det tilbud, de har brug for, så de kan få et liv uden kriminalitet og dermed ikke lave nye ofre.
Oven i dette forslag kommer ministeren så også med besparelser for domstolene; besparelser, der betyder
længere ventetid, før sagerne kommer for retten.
Giver det ofre, der oplever, at deres ulykke er noget, som samfundet tager hånd om?
Nej, det giver ofre, som skal møde gerningsmanden i måske måneder efter, at overfaldet er sket.
Regeringens politik hænger ikke sammen.
Det er ikke godt.
Det er simpelt hen et dårligt forslag, vi står med her,
ugennemarbejdet og ugennemtænkt, og derfor stemmer SF imod.